***ሓንቲ ሃገር ርግኣትን ማሕበራዊ ፍትሒ ዝሰፈኖ ሂወት ክህልዋ ምጣኔ ሃብታዊ ትሕዝቶኣ ክዓቢ ኣለዎ። ንብልጽግንኣ ብቐዳምነት ዝስርዑ ዜጋታታ እዮም።***

 *ኣብ ታሪኽ ሕብረተሰብና ንድሕሪት ተመሊስና ምስ እንርኢ፡ ምስቲ ኩሉ ናይ መግዛእቲ ዓመታት ህዝቢ ኤርትራ ነብሱ ንምኽኣል ሃገሩ ነጻ ንምውጻእ፡ መሬቱ ንምልማዕ ኣብ ርእሰ ምትእምማን ተሞርኲሱ ዘይሕለል ቃልሲ ከም ዘካየደ ንሕና ኤርትራውያን ጥራሕ እንብሎ ዘይኮነ፡ እቶም ኩሎም ጸላእትና ህላወና ንኸጥፍኡ ዝተቓለሱናን ከም ህዝቢ ንኸይንነብር ዝመከቱናን ዝፈልጥዎ ሓቂ ኣብ ታሪኽ ሰፊሩ ዘሎ እዩ። ህዝብ ኤርትራ ንስስዔን ቀውሓትን ንዓይ ጥራሕ ይጥዓመኒ ዝብሉ ሓሳባትን ተግባራትን ወጊድ ኢሉ፡ ናብ ናይ ሓባር ረብሓን ጥቕምን ኣሚኑ ስለ ዝተቓለሰ እዩ ነቲ ንዓለም ዘስተንከረ ንጸላእቱ ከቢድ ስዕረት ዘሰከመ ኣብ ገዛእ ነብሱ ተኣማሚኑ ዓወቱ ዝዓተረ። ኣቦሓጎታትን ኣቦታትና ንርእሰ ምርኮሳ ዝነበሮም ጽኑዕ እምነት ንምሩጓዱን ተጸባይነት ሕስረት ምዃኑ ንምግላጽን “” ሃቡኒ ህበይ ይገብር”” ክብሉ መሲሎሞ እዮም። ስለዚ ነብስኻ ምኽኣል ዝብል ኣቕዋም ንዓና ንኤርትራውያን ሓድሽ ተርእዮ ኣይኮነን።*

 *መንግስቲ ኤርትራ ብዓቕሙ ዘፍቅደሉ መሰረት ኣብ ፍልጠቱን ዓቕሚ ሰቡን ተመርኲሱ ሃገር ንምልማዕን ኣብ ሕብረተሰቡ ዘሎ ናይ መነባብሮ ጋግ ንምጽባብ ማሕበራዊ ፍትሒ ንምንጋስ ቀዳምነታት ብምስራዕ ኣብ ሃገራዊ ወፍሪ ተጸሚዱ ንረኽቦ። ወፍሪ ዋርሳይ ይክኣሎ ኣብ መላእ ኤርትራ ቅያታት ይሰርሕ ኣሎ። ካብቲ ብዙሕ ገለ ከም ኣብነት እንተወሲድና ካብቶም ኣብዚ ሕጂ ዝሰላሰሉ ዘለዉ ዓበይትን ኣገደስትን ስራሓት፥ ዲጋ ጋሕተላይ፡ ጽርግያ ነፋሲት ማይሓባር፡ ጽርግያ ዓዲ ከቶዮ ብራማ መረብ ሰጊሩ ትግራይ ዝወስድ፡ ካብ ቤት ገርግስ ተበጊሱ ኣስመራ ንጸጋም ገዲፉ መገዲ ከረን ዝሕወስ፡ ፕሮጀክቲ ጽርግያን ዝስተ ማይን ሊባን ወዘተ--- ክጥቀስ ይከኣል።*

 *መንግስቲ ብዘይ ህዝቢ፡ ህዝቢ ብዘይ መንግስቲ ተነጻጺሉ ስለ ዘይነብር፡ ብፍላይ መንግስቲ ኤርትራን ህዝቡን ሓደ ኣካል ሓደ ተምሳል ስለ ዝኾነ፡ ሃገራዊ ወፍሪ ብቐዳምነት ንደቂ ሃገር ዝብል መትከል ኣብ ሃገራዊ ቻርተሩ ገና ኣብ ግዜ ሰውራ ዘጽደቖ እዩ። ብኡ መሰረት መንግስቲ በብእዋኑ ንዜጋታቱ ኣብ ውሽጥን ወጻኢን ዘለዉ ኣብ ሃገር ብዝጥዕሞ መንገድ ንወፍሪ ክዕድም ጸኒሑ እዩ። ኣብቲ ዝሓለፈ ኣይሰላም ኣይኲናት ኩነታት ንወፍሪ ዘተባብዕ ሃዋሁው ከምዘይነበረ ኩሉ ዝፈልጦን ዝምስክሮን ዝርድኦን እዩ። እቶም ሓደ ክልተ ዘውፈሩ ትካላት ዝገበሩ ከምቲ ዝተገብረሎም ትጽቢት ኣይኮኑን። እኳድኣ ዋጋታት ክንህርን ትካላቶም ክዕሸግ ተዓዚብና። ህዝቢ ድማ ኣድደዳ ክብሪ ዋጋታት ኮይኑ። ዝሓለፈ ግዚያት ኣሉታዊ ተጽዕኖታት ስለ ዝፈጠረ መደባት ወፍሪ ደቂ ሃገር ኣይተዓወተን። ሕጂ ግን መስርሕ ሰላም ብምዕዋቱ ሃገርና ኣብ ተዛማዲ ሰላም ኣላ። ብረታዊ ቃልሲ ብኣና ተዓዊቱ፡ ፖሎቲካዊ ቃልሲ ብኣና ተዓዊቱ፡ መስርሕ ሰላም ብኣና ተዓዊቱ፡ ወፍሪ ንልምዓትን ብልጽግና ሃገርናን ንምዕዋት መንግስቲ እንሆ ኣርባዕተ ግንባራት ብምቛም ጻዊዒቱ የስምዕ።*

 *ኣውፈርቲ ክረኽቡዎ ዘለዎም ረብሓታት እንታይ እዮም። ህዝቢ ኤርትራ ንነጻነቱ ወፍሪ ንበረኻ ምስ ወፈረ (ብሓባር) ነጻነት ኣምጺኡ፡ ልእላውነት ዓቂቡ፡ ሓድነት ህዝቢ ኣረጋጊጹ፡ መሰል ህዝቢ ኣውሒሱ፡፡ ሕጂውን ኣፍወርቲ ብውሑዱ ዘለዎም ረብሓ፡*

*ሀ) ብውልቂ እቶት ምዕባይ ለ) ሰራሕተኛታት ብምቕጻር ናብራ ስድራቤታት ምድንፋዕ ሐ) ብዝለዓለ ደረጃ ሃገር ምስተን ምዕቡላት ምስርዓ፡ ወዘተ---።*

 *ሃገር ሰላም ዝኸልኣን ንከይትምዕብል ቀንዲ ዝዶቕሳ ንበይነይ ክህብትም ዝብል ኣተሓሳስባ እዩ። እዚ ኣረኣእያዚ ኣብ ሞንጎ ሰባት ሃብታምን ድኻን ይፈጥር። ብዙሕ ኣሉታዊ ሳዕበናት ድማ ኣለዎ። ማሕበራዊ ፍትሒ ኣይህሉን፡ ስርቅን ዓመጽን የለዓዕል። ጽልእን ቅርሕትን ይፈጥር፡ ወናንን ተወናንን ይገብር። ንኽልቲኡ ወገን ቅጻነት ይኸልእ። ብልሽውና የንግስ። እምነት ጠፊኡ ክሕደት የንግስ። ስለዚ ንወፍሪ ክንብገስ ከሎና፡ ኣተሓሳስባና ክዓሙቕ፡ ኣራኣእያና ክሰፍሕ፡ ኣብ ረብሓታት መሻርኽቲ ከም ዘለዉና ክንኣምን፡ ብሕታውነት ክነውግድ፡ ተረዲእና ክንብገስ እቲ ዕድል ተራሕዩ ስለ ዘሎ፡ መንግስቲ ዝጽውዖ ዘሎ ወፍሪ ብእዎንታውን ብኽፉት ልቢ ብዘይ ምጥርጣር ክንቀበሎን፡ ብቀዳምነት ዝስራዕ ንሃገር ዕብየት ብደቂ ሃገር ዝውሰድ ወፍሪ ስለ ዝኾነ እቲ ግዜ ይጽንሓለይ ዘይብሃሎ ምዃኑ ተገንዚብና ንበገሰ።*

*ነባሪ ዝኽሪ ንሰማእታትና ዓወት ንሓፋሽ ገብረንጉስ መስመር*